SKRIFTLIG FORESPØRGSEL P-0009/00

af Sérgio Marques (PPE-DE) til Kommissionen

(13. januar 2000)

Om: Katastrofe i Venezuela

Vedvarende regnskyl i Venezuela af et hidtil udkendt omfang resulterede kort før jul i oversvømmelser, hvis følger nok er den største naturkatastrofe i de seneste år. Det frygtes, at mere end 30.000 mennesker er omkommet, og at hundredtusinder er blevet hjemløse. Hele byer er forsvundet under et lag af mudder og omdannet til kirkegårde. Infrastrukturerne er næsten fuldstændigt ødelagte (det grundlæggende kloakeringssystem, drikkevand, kommunikation, sygehuse og skoler), og de økonomiske aktiviteter er gået i stå.

I lyset af denne omfattende tragedie bør Europa i stort omfang og snarest muligt vise solidaritet med Venezuela, som har taget imod hundredtusinder af europæiske emigranter (portugisere, italienere og spaniere), som ligeledes er alvorligt ramt.

Den økonomiske støtte i størrelsesordenen 3,2 mio. euro, der allerede er blevet varslet, og som vil blive udbetalt via Røde Kors i Spanien, Frankrig og Tyskland, er langt fra tilstrækkelig og kan kun opfattes som et udtryk for en indledende humanitær katastrofehjælp.

Kommissionen opfordres derfor til hurtigst muligt at give udtryk for en større europæisk solidaritet med Venezuela og bedes i denne forbindelse besvare følgende:

1. Hvilke foranstaltninger agter den at iværksætte for at afhjælpe de utallige behov, der er opstået som følge af katastrofen inden for områder såsom læge- og psykologhjælp, drikkevand og folkesundhed, genopførelse af boliger og infrastrukturer, fødevareforsyninger og fornyet igangsættelse af de økonomiske aktiviteter?

2. Hvilket beløb vil der blive afsat til gennemførelsen af de planlagte foranstaltninger, og hvornår vil omfanget heraf blive offentliggjort?

3. Hvilke konklusioner af undersøgelserne på stedet er ECHO's medarbejdere nået frem til?

4. Hvorfor er Røde Kors i Portugal ikke blevet inddraget i formidlingen af hjælpen, og er der planer om at anmode organisationen om at medvirke i fremtiden?

5. Påtænker Kommissionen at udarbejde en handlingsplan på mellemlang og lang sigt (genopbygningsperioden for en række af de ødelagte områder vil være ti år) med henblik på genopbygning i de pågældende områder, ligesom det var tilfældet med de lande i Mellemamerika, der hærgedes af orkanen Mitch?

Svar afgivet på Kommissionens vegne af Christopher Patten

(2. februar 2000)

Fællesskabet tager naturligvis sin del af ansvaret, som det har gjort i forbindelse med andre naturkatastrofer, der har ramt Latinamerika på det seneste.

Gennem Det Europæiske Fællesskabs Kontor for Humanitær Bistand (ECHO) fik Kommissionen øjeblikkeligt rejst penge til nødhjælp, der indtil videre beløber sig til 3,6 mio. EUR, og den agter fortsat at yde humanitær bistand på yderligere 2 mio. EUR til at genopbygge adgangen til drikkevand, til epidemiologiske overvågningsaktiviteter og til psykologhjælp for børn. Så snart der foreligger et klart billede af regeringens genopbygningsplaner, vil der blive udført kortsigtet rehabiliteringsarbejde for at hjælpe de nødstedte til at genvinde en minimal grad af selvforsyning.

En korrespondent for ECHO rapporterer, at efter en indledende periode med kaos koordinerer de forskellige sektorer (regeringen, den private sektor og det internationale samfund) nu deres indsats. Der er dog stadig brug for international hjælp, navnlig inden for områder som vand og sanitet, epidemiologisk overvågning og logistik. Behovet for rehabilitering og genopbygning er enormt, men dets omfang endnu ukendt.

Der vil blive udsendt en gruppe eksperter, som skal vurdere forholdene og fastlægge, hvilke specifikke foranstaltninger der skal træffes. På nuværende tidspunkt er det ikke muligt at angive, hvor stort et beløb der vil blive afsat til formålet, fordi det i høj grad afhænger af, hvad ekspertgruppen når frem til, og hvordan udgifterne til genopbygningen fordeles blandt donorerne.

Sålænge der ikke foreligger en detaljeret behovsvurdering, er det for tidligt at gøre nærmere rede for Kommissionens støtte til genopbygningen i Venezuela. Der vil blive taget yderligere kontakt med andre donorer for at fremme en koordineret indsats fra det internationale samfund og fastlægge, hvordan indsatsområderne skal prioriteres.

Røde Kors i Portugal har ikke anmodet Kommissionen om støtte. Så vidt vi har erfaret, er denne humanitære organisation ikke tilstede i Venezuela i øjeblikket.